সাপে কামড়ালে ওঝা-গুণিন নয়, সরকারি হাসপাতালেই সঠিক চিকিৎসা পাওয়া যাবে, পরিবারের এই সচেতনতার জেরেই প্রাণে বাঁচল এক সাপে-কাটা কিশোর। গুরুতর অসুস্থ অবস্থায় বর্তমানে ক্যানিং মহকুমা হাসপাতালের জরুরি বিভাগে চিকিৎসাধীন রয়েছে মেহেবুব শেখ নামে বছর তেরোর ওই কিশোর।
দক্ষিণ ২৪ পরগনার বাসন্তী থানার ভাঙনখালি গ্রামের বাসিন্দা মেহেবুব শুক্রবার রাতে খাওয়ার পরে দাদুর ঘরে ঘুমিয়েছিল। শনিবার ভোরে তার ডান হাতের তালুতে হঠাৎ জ্বালা অনুভব করে সে। সঙ্গে সঙ্গে বিষয়টি পরিবারের সবাইকে জানায় মেহেবুব। 

এই বিষয়ে অন্যান্য খবর

চাষ করতে গিয়ে বিষধর সাপের ছোবল, হাসপাতালে অবাক কাণ্ড রোগীর


মেহেবুবের বাবা সেলিম সেখ ও মা মহবতুন্নেশা শেখ বুঝতে পারেন, সাপে কামড়েছে তাঁদের ছেলেকে। আলো জ্বালিয়ে বিছানায় খোঁজাখুঁজি করতে গিয়ে দেখা যায় প্রায় আড়াই ফুটের একটি কালাচ সাপ বালিশের পাশে গুটিসুটি মেরে রয়েছে। 
সাপটিকে ধরে ও মেহেবুবকে সঙ্গে নিয়ে পরিবারের লোকজন সোজা ক্যানিং মহকুমা হাসপাতালে হাজির হন। সেখানে চিকিৎসকরা সাপ ও রুগিকে দেখে বোঝেন বিষধর কালাচ কামড়েছে ওই কিশোরকে। তড়িঘড়ি রোগীর চিকিৎসা শুরু করেন তাঁরা। প্রাথমিক ভাবে কুড়িটি অ্যান্টি ভেনম সেরাম দেওয়া হয় মেহেবুব শেখকে। পরে আরও দশটি এভিএস দেওয়া হয়। এর পর বেশ কয়েক ঘণ্টা চিকিৎসকদের তত্ত্বাবধানে থাকে ওই কিশোর।

হাসপাতালে চিকিৎসাধীন মেহেবুব। নিজস্ব চিত্র
হাসপাতাল সূত্রে খবর, মেহেবুব বর্তমানে বিপন্মুক্ত। এ বিষয়ে ক্যানিং মহকুমা হাসপাতালের চিকিৎসক সমর রায় বলেন, “প্রত্যন্ত সুন্দরবন এলাকার মানুষজনও যে এখন ওঝা-গুণিনের তুকতাক ছেড়ে চিকিৎসা বিজ্ঞানের উপর ভরসা রেখেছেন, তার ফলেই আজ প্রাণে বাঁচল এই কিশোর। হাসপাতালে নিয়ে আসতে আরও দেরি হলে এই রোগীকে বাঁচানো কষ্টকর হয়ে যেত।’’
কিশোরের বাবা সেলিম সেখ বলেন, “গ্রামের অনেকেই আমাদের ওঝা-গুণিনের কাছে নিয়ে যাওয়ার জন্য বলেছিল, কিন্তু আমরা শুনিনি। আমরা কুসংস্কারে বিশ্বাস করি না। এই ক্যানিং মহকুমা হাসপাতালে চিকিৎসা করিয়ে আগে বহু সাপে-কাটা রোগী সুস্থ হয়ে বাড়ি ফিরে গিয়েছেন সেটা আমরা জানি। আর সেই কারণেই ছেলেকে সঙ্গে সঙ্গে এই হাসপাতালেই নিয়ে এসেছি।’’